Decorah Posten

Decorah Posten var en norsk-amerikansk ukeavis som ble utgitt i Decorah i Iowa i USA mellom 1874 og 1972. Som formidler av norsk språk og kultur spilte avisen en fremtredende rolle. Avisen hadde, som andre immigrantaviser, en demokratisk tone, og henvendte seg til den jevne samfunnsborger.

Historikk
Avisen ble grunnlagt i 1874 i Decorah av Brynild Anundsen, en norsk innvandrer fra Skien som hadde lært trykkerifaget i Norge. Avisen hadde sin største leserkrets blant innvandrere i Midtvesten, men hadde abonnenter blant norsk-amerikanere over hele USA og hadde også flere hundre abonnenter i Norge. 

 Korrespondenter fra gamlelandet 
Avisen hadde også korrespondenter i Norge som med sine innlegg styrket forbindelsen med «Gamlelandet». En av disse var Ivar Kleiven, hvis brev til Decorah Posten er utgitt i bokform. Avisen hadde sin egen tegneserie, noe den var alene om blant innvandreravisene. Tegneserien Han Ola og han Per var skapt av Peter J. Rosendahl; hovedfigurene Ola og Per var to farmere som filosoferte over livets mangfoldigheter, om livet på farmen og om amerikansk politikk – hvor de viste seg som demokrater.

Decorah Posten var en viktig norsk-amerikansk publikasjon som bidro til å skape økt forståelse for et større norsk-amerikansk fellesskap.

 Opplag 
Decorah Posten ble meget populær i det norske immigrantmiljøet, og i 1885 hadde den et opplag på 20 000 og opplagstallet økte. Den gikk over til to utgaver i uken. Omkring 1900 hadde den et opplag på 37 000.

Etter hvert overtok Decorah Posten flere andre norsk-amerikanske aviser. Størst blant disse var Chicago-bladet Skandinaven, som Decorah Posten overtok i 1942. Decorah Postens opplag var på sitt høyeste 40 000 eksemplarer, men sank gradvis etter andre verdenskrig. Da avisen gikk inn i 1972, var opplaget sunket til 8 000.

Språk og typografi
Decorah Posten utkom lenge med gotisk skrift, også lenge etter at aviser i Norge hadde gått over til latinske typer. Avisen holdt i stor grad også på språket fra før reformen i 1907, og brukte så sent som i 1959 store forbokstaver i substantiver og substantiviske ord, mange tiår etter at det hadde gått ut av bruk i norsk som brukt i Norge.Dagbladet, torsdag 29. oktober 1959 Nasjonalbibliotekets avistjeneste Avisen fremstod dermed særlig i de siste tiårene som svært arkaisk sett med øynene til norskspråklige i Norge, og som mer typisk for aviser i Norge på 1800-tallet.

Referanser

Litteratur
Kleiven, Ivar: Brev til Decorah-posten (1994)

Eksterne lenker
 Han Ola og han Per
 Newspapers.com: Decorah-Posten - Archive

Kategori:Norsk-amerikansk kultur
Kategori:Aviser etablert i 1874
Kategori:Opphør i 1972
Kategori:Norskspråklige aviser
Kategori:Winneshiek County